Ausa konkurentsi kõrval kohtame kaubaturgudel ka ebaausat äritegevust, so heade kommete ja tavadega vastuolus olevat tegevust. Patendist ja teistest tööstusomandi ainuõigusi tõendavatest dokumentidest tulenevate ainuõiguste rikkumine on vastuolus heade kommete ning tavadega. Selle olemuseks on peamiselt kasumi saamise eesmärgil teistele kuuluvate ainuõiguste kuritahtlik ärakasutamine ehk patendiga kaitstud toodete täielik või osaline kopeerimine. Kauplemine selliselt teostatud toodetega  on taunitav igas ühiskonnas. Ettevõtete äritegevus toimub kaubaturgudel enamjaolt hulgi- ja/või jaemüüjate ehk klientide vahendusel. Kaubaturgu võib seesmiselt selle tarbijaskonna tasemele ehk ostuvõimele vastavalt jaotada mitmeks. Seepärast on igati mõistetav, miks vähemalt kõrg- ja kesklassi teenindamisele orienteerunud müügiettevõtted hoolitsevad pingsalt selle eest, et nende müügikataloogidesse või müügilettidele ei satuks ebaausa äritegevuse tulemusena teostatud tooteid. Nad otsivad iga  kaubapakkuja-ettevõtte, sh ka Eesti ettevõtja puhul märke sellest, mis võiksid neid veenda selles, et ettevõte on usaldusväärne "tegija" ja omanik, mitte kopeerija, matkija, imiteerija. Müügiettevõte otsib märke sellest, kas ettevõte omab intellektuaalset kapitali ja kas tal on registreeritud ainuõigusi patentsete leiutiste kasutamiseks oma toodetes.